Historien om, at svensk politi lørdag aften skulle have anholdt en person i sagen om et knivdrab i Jomfru Ane Gade i Aalborg lørdag den 7. april, er ikke rigtig. Det oplyser lederen af sagens efterforskning, vicepolitiinspektør Kell Svenningsen til Ritzau. - Det er ikke korrekt. Vi er ikke blevet kontaktet af svensk politi på nogen som helst måde, siger han. Rygterne om anholdelsen stammer fra svenske kilder, efter at svensk politi lørdag aften anholdt en række personer med tilknytning til rockergruppen Bandidos. Ifølge Göteborgs-Posten skulle en af personerne være efterlyst i Danmark. Men det har altså intet at gøre med drabet i Aalborg, oplyser Kell Svenningsen. /ritzau/
Efterforskningsleder afviser, at svensk politi skulle have anholdt en mand, der sættes i forbindelse med knivdrabet i Jomfru Ane Gade i starten af april.